《续感兴二十五首 其二十五》
宋代·方一夔

惊禽营颗粒，飞飞集邱隅。游子困行役，十年落江湖。

煌煌秦与洛，运转天下枢。启明曜东汉，万足争奔趋。

岂无爪距力，逐利如孙吴。得失昧前料，青云间泥涂。

天命有厚薄，定分不可踰。归来北山下，俛仰收桑榆。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。